આપણી માણસોની જ દુનિયા આગવી હોય છે એવું નથી. શાકભાજીની પણ પોતાની દુનિયા હોય છે. એ લોકોને પણ ખબર હોય છે કે આ માણસો માટે બારે માસ હેન્ડી નહિ રહેવાનું. વચમાં થોડા મહિનાઓ ગાયબ થઈ જઈએ તો જ આપણી વેલ્યુ રહે. આમ લગભગ બધી તરકારીઓ અમુક મહિનાઓ દરમિયાન જ દર્શન આપતી હોય છે, પરંતુ કેટલાક શાક એવા સરળ હોય કે જે બારે માસ આપણાં માટે હાથવગા રહેતા હોય. પછી તમે એને શાકમાં ગણો કે ના ગણો. આવી ભાવના સાથે જીવતી અને કપાતી ડૂંગળી પણ ગજબની ફૂડ આઈટમ છે. બિચારીને શાકનો સ્પેશિયલ દરજ્જો ક્યારેય મળ્યો નથી. કાયમ સહાયક રોલમાં જ હોય, પણ ના હોય તો ના ચાલે. ક્યાંક ડૂંગળી તો ક્યાંક કાંદો, ક્યાંક પ્યાજ તો ક્યાંક ઓનિયન. ક્યાંક ઝવીએબલ તો ક્યાંક સેબોલા. આમ અલગ અલગ નામે મેડમ કશ્મીરથી કન્યાકુમારી સુધી કે ઉત્તર ધ્રુવથી દક્ષિણ ધ્રુવ સુધીના તમામે તમામ ફૂડમાં રાજ કરે છે.